ลดดอกเบี้ยพยุงเศรษฐกิจ
สัปดาห์ที่ผ่านมา เรื่องที่ตลาดเงินและภาคธุรกิจติดตามกันมากที่สุดคือ การประชุมคณะกรรมการนโยบายการเงิน (กนง.) ในวันที่ 29 พ.ค.
2 มิ.ย. 2556

สัปดาห์ที่ผ่านมา เรื่องที่ตลาดเงินและภาคธุรกิจติดตามกันมากที่สุดคือ การประชุมคณะกรรมการนโยบายการเงิน (กนง.) ในวันที่ 29 พ.ค. ที่โดนรัฐบาลกดดันให้ปรับลดดอกเบี้ยลงมาพยุงเศรษฐกิจที่เริ่มเข้าสู่ภาวะชะลอตัว และเพื่อช่วยดูแลค่าเงินบาทที่แข็งค่าขึ้นมาอย่างรวดเร็วจนภาคการส่งออกที่เป็นหัวรถจักรหลักมีรายได้ที่ลดลงและปริมาณการส่งออกก็ลดลงฮวบฮาบ
หลังจากประชุมกันยาวเหยียดร่วม 3 ชั่วโมง ไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) เลขานุการ กนง.ก็ออกมาแถลงว่า ที่ประชุมมีมติเอกฉันท์ 7 ต่อ 0 ให้ลดอัตราดอกเบี้ยนโยบายลง 0.25% จาก 2.75% เหลือ 2.5% 
เนื่องจากเห็นว่าเศรษฐกิจไทยมีความเสี่ยงมากขึ้นจากตัวเลขเศรษฐกิจไทยไตรมาส 1/2556 ที่โตต่ำกว่าที่คาดไว้ ประกอบกับเศรษฐกิจโลกฟื้นตัวล่าช้ากว่าที่คาด ขณะที่เงินเฟ้อยังอยู่ในกรอบเป้าหมาย นโยบายการเงินจึงสามารถผ่อนคลายเพิ่มเติมได้ จึงเชื่อว่าการปรับลดดังกล่าวนั้นเหมาะสมและเพียงพอรองรับเศรษฐกิจ ภายใต้ความเสี่ยงด้านเสถียรภาพการเงินที่ยังมีอยู่
“ถามว่าการลดดอกเบี้ยลงครั้งนี้เป็นผลจากการเมืองกดดัน เพื่อหวังลดแรงจูงใจเงินทุนไหลเข้า ช่วยลดการแข็งค่าของเงินบาทหรือไม่นั้น สังคมคงต้องตีความเอาเอง แต่ยืนยัน กนง.พิจารณาข้อมูลรอบด้าน ซึ่งครั้งนี้มีการประชุมถึง 2 วันติดต่อกัน” ไพบูลย์ กล่าว
ขณะที่ ประสาร ไตรรัตน์วรกุล ผู้ว่าการ ธปท. ยืนยัน การลดดอกเบี้ยลง 0.25% ไม่มีแรงกดดันทางการเมือง เพราะได้พิจารณาอย่างเหมาะสม สอดคล้อง กับเศรษฐกิจที่โตได้ 5% ส่วนข้อสังเกตที่ว่าดอกเบี้ยลดลงน้อยเกินไปนั้น ขึ้นอยู่กับมุมมอง แต่หากทำให้ดอกเบี้ยต่ำนานเกินไปก็มีผลข้างเคียง ทำให้เกิดการเบี่ยงเบนเรื่องการจัดสรร เงินทุน
การลดดอกเบี้ยลงมาไม่ได้ทำให้รัฐบาลและเอกชนพอใจ กิตติรัตน์ ณ ระนอง รองนายกรัฐมนตรีและ รมว.คลัง กล่าวว่า การปรับลดดอกเบี้ยลง 0.25% ถือว่าน้อยเกินไป และเป็นการปรับลดที่ช้าเกินไป 




 
 
 
 
 
 
นักลงทุนทิ้งพันธบัตร
สมาคมตลาดตราสารหนี้ไทย (ThaiBMA) รายงานว่า ดอกเบี้ยที่ลดลงมาแทบไม่มีผลต่อการตัดสินใจของนักลงทุนต่างชาติในตลาดพันธบัตรมากนัก แต่นักลงทุนกังวลใจเกี่ยวกับการออกมาตรการคุมเงินไหลเข้า ทำให้ต่างชาติเทขายพันธบัตรออกมาต่อเนื่อง วันที่ 29 พ.ค. ต่างชาติขายพันธบัตรสุทธิ 8,599 ล้านบาท เป็นพันธบัตรระยะสั้นราว 6,200 ล้านบาท วันที่ 30 พ.ค. ต่างชาติขายพันธบัตรสุทธิ 13,779 ล้านบาท เป็นพันธบัตรสั้น 8,658 ล้านบาท
ทั้งนี้ หากพิจารณาข้อมูลย้อนหลัง พบว่า เดือน พ.ค. มีการขายพันธบัตรสูงสุดในรอบปี ถึง 3 หมื่นล้านบาท เป็นการขายสุทธิ 1.5 หมื่นล้านบาท ส่วนที่เหลือโยกไปซื้อระยะยาว 
ลดดอกเบี้ยเงินฝากนิติบุคคล
หลัง กนง.มีมติลดอัตราดอกเบี้ยนโยบายลง 0.25% ล่าสุด ธนาคารกสิกรไทยและธนาคารกรุงไทย ได้ประกาศปรับลดดอกเบี้ยเงินฝากลงแล้ว
ธนาคารกสิกรไทยได้ปรับลดดอกเบี้ยเงินฝากออมทรัพย์สำหรับนิติบุคคลพิเศษทุกประเภทลง 0.25% โดยเงินฝากตั้งแต่ 7-30 วันขึ้นไป วงเงิน 50-100 ล้านบาท ลดลงจาก 1.25% เหลือ 1% วงเงิน 100-500 ล้านบาท ลดลงจาก 1.5% เหลือ 1.25% และ 500 ล้านบาทขึ้นไป ลดจาก 1.75% เหลือ 1.5%
นอกจากนี้ ยังลดดอกเบี้ยเงินฝากออมทรัพย์พิเศษ 1 จาก 1.75% เหลือ 1.5% และเงินฝากออมทรัพย์พิเศษ 2 ปรับลดลงจาก 1.25% เหลือ 1% มีผลตั้งแต่วันที่ 30 พ.ค.ที่ผ่านมา
ขณะที่ธนาคารกรุงไทยก็ลดดอกเบี้ยเงินฝากประจำตามใจ ตั้งแต่ 91120 วัน จาก 2.6% มาอยู่ที่ 1.65% และลดดอกเบี้ยเงินฝากประจำดอก...สวย ระยะ 18 เดือนลงจาก 3.33% เหลือ 3.1% มีผลตั้งแต่วันที่ 1 มิ.ย.เป็นต้นไป โดยธนาคารทั้งสองแห่งยังไม่ลดดอกเบี้ยเงินฝากประจำและเงินกู้ลง 
นพวรรณ เจิมหรรษา ผู้ช่วยกรรมการผู้จัดการธนาคารกสิกรไทย กล่าวว่า ธนาคารกำลังประเมินสภาพคล่องเพื่อพิจารณาลดดอกเบี้ยลง สัปดาห์หน้าจึงจะรู้ผล ขณะนี้ได้ลดดอกเบี้ยเงินฝากเฉพาะธุรกิจขนาดใหญ่ แต่ลูกค้ารายย่อยยังไม่มีการเปลี่ยนแปลง